  Виталий Пронин Гуртын та вакытэ кысык дыр - толлы пудо сиён дасяло. Эгра ёросысь «Ленин сюрес» хозяйствоысь механизатор Владимир Васильев тракторез борды мажес думиз ни - бусые потоно. Егит пияш хозяйствоын кыкетӥ арзэ гинэ ужа ай - армиын служба нуэмез бере вордӥськем гуртаз ик кылёно кариськиз.- Ужаны мылкыдын ветлӥсько, - шуэ Владимир. - Техника вуж ке но, сое тупатъяськом-выльдӥськом - озьы ик бусые потӥськом. Куазь луонлык сётэ. Озьыен, вань кужмысь пудо сиён дасяно.Лымшор ёросъёсын ӵошатыса, уйпалъёс пудо сиён дасян борды кык арнялы бергес кутскизы - зоръёс люкетӥзы. «Ленин сюреслэн» гыроно-кизёно муосыз 2 сюрс гектар пала. Вазенгес кизизы вал козлятник - табере со арлы быдэ удалтэ. Тунсыко: та будосэн ӵош бусые берытско азьвыл аръёсы вунэтэм культураос но.- Кизиськомы на тари, - шуэ «Ленин сюрес» хозяйствоысь валтӥсь агроном Тамара Шкляева. - Удалтэ со милям, пудо сиён дасянын шӧдскымон юрттэт сётэ. 4 гектар вылын кизимы пудолы кушман - удалтӥз ке, вуоно аръёсы сое йылтомы.Ӵапак пудо сиён дасян понна хозяйство выль техника басьтӥз. Со, выль технологиосты, чакласа лэсьтэмын. Турынэз, вандэм сяна, паньгатэ на - озьы сенажлэн но силослэн ӟечлыксы будэ.2010-тӥ арын кӧс гужем бере гуртоос тросгес кизьыны тыршо люцерна, клевер, козлятник. Ю-няньлы ичигес муоссэс висъяло. Угось сое мукет улосъёсысь но вайыны луэ. Та вакытэ пудо сиён дасян ужъёс вань ёросъёсын мыно ни. Азьпалан - лымшоръёс.- Кылем арен ӵошатыса, турын туэ лябгес, - шуиз гурт удысъя но сиён-юонъя министрлэн воштӥсез Аркадий Малков. - Но толэз пумитаны со тырмоз. Вылаз ик, куазь сётӥз ке, кыкетӥзэ но турнаны луоз ай.Роман Вагинов. Теги: Эгра  